**מהראן ראדי** (בערבית: **مهران راضي**; נולד ב־1 ביולי 1982) הוא כדורגלן עבר ערבי-ישראלי, ששיחק בעמדת הקשר. 

ראדי מחזיק בשיא האליפויות הרצופות כשחקן עם 6 אליפויות רצופות. 3 עם מכבי תל-אביב, ו-3 עם הפועל באר שבע, בשנים 2012 עד 2018.

קריירת מועדונים
---------------

ראדי נולד וגדל בכפר סולם, ישראל, למשפחה ערבית-מוסלמית אדוקה. כרביעי בין שבעה ילדים לאחמד ראדי ובהיה לבית ח'דר. דודו הוא ג'מיל ח'דר, כדורגלן עבר בהפועל בית שאן. בנעוריו למד בנצרת, ולא שיחק כדורגל באופן מסודר עד שהגיע בגיל 18 לקבוצת הנוער של מכבי תל אביב.

שנה לאחר מכן חתם בקבוצת הפועל מג'ד אל-כרום מהליגה הארצית (השלישית דאז). בעונתו הראשונה במועדון סיימה הקבוצה במקום העשירי, ובעונתו השנייה במקום החמישי.

בעונת 2003/2004 עבר למכבי כפר כנא, היורדת החדשה לליגה הארצית, וסיים עם הקבוצה במקום החמישי. בעונת 2004/2005 חתם לשנתיים בהפועל אשקלון, גם כן בליגה הארצית. ב-2 באפריל 2005 זכה עם הקבוצה בגביע הטוטו לליגה השלישית, ובהמשך העונה עלה עמה לליגה הלאומית. בעונת 2005/2006 שיחק לראשונה בקריירה בליגת המשנה, וסיים את העונה עם אשקלון במקום השמיני.

### תחילת הדרך בליגת העל

בעונת 2006/2007 חתם לשנתיים במכבי הרצליה, העולה החדשה לליגת העל. ב-13 באוגוסט 2006 ערך את הופעת הבכורה שלו בקבוצה, בהפסד 1–2 למכבי חיפה במסגרת גביע הטוטו. ב-26 באוגוסט 2006 ערך את הופעת הבכורה שלו בליגת העל, כשפתח בהרכב בהפסד 0–1 למועדון ספורט אשדוד. ב-28 באוקטובר כבש את שערו הראשון בליגת העל, בתיקו 2–2 מול מכבי חיפה. בהמשך העונה זכה עם הרצליה בגביע הטוטו, וסייע לה להישאר בליגת העל. בעונת 2007/2008 נכשל עם הרצליה במאבק ההישארות בליגת העל, וכתוצאה מכך נשר עמה לליגה הלאומית.

בעונת 2008/2009 חתם לשנתיים בבני יהודה תל אביב. ב-21 בספטמבר 2008 ערך את הופעת הבכורה שלו במועדון, בהפסד 0–1 למכבי חיפה במסגרת ליגת העל. ב-14 בפברואר 2009 כבש את שערו הראשון במועדון, בניצחון על הפועל אום אל-פחם בפנדלים במסגרת גביע המדינה. הוא המשיך להיות שחקן הרכב, ואף היה שותף בהפסד הקבוצה בגמר גביע המדינה להפועל תל אביב. בעונת 2009/2010 סיים עם בני יהודה בפעם השנייה ברציפות בפלייאוף העליון, במקום החמישי בטבלה.

בעונת 2010/2011 חתם לעונה בהפועל עכו. ב-20 בספטמבר 2010 ערך את הופעת הבכורה שלו בקבוצה בניצחון 3–2 מול מכבי חיפה במסגרת גביע הטוטו. ב-11 בדצמבר כבש את שערו הראשון במועדון, בניצחון 3–0 מול בית"ר ירושלים במסגרת ליגת העל. עד סיום העונה תרם במסגרת הליגה חמישה שערים ושבעה בישולים.

בעונת 2011/2012 חתם לשלוש שנים בבני סכנין. ב-1 באוגוסט 2011 ערך את הופעתו הבכורה בתיקו 0–0 מול הפועל חיפה במסגרת גביע הטוטו. ב-27 באוגוסט כבש צמד בניצחון 4–3 על הפועל באר שבע במסגרת ליגת העל. הוא סיים את העונה עם 13 שערים ועשרה בישולים, והיה אחד מהאחראים העיקריים לכך שהקבוצה העפילה לפלייאוף העליון של ליגת העל.

### מכבי תל אביב

לקראת עונת 2012/2013 חתם בקבוצת מכבי תל אביב עבור סכום העברה של 20,000 אירו. את שערו הראשון במדי מכבי תל אביב כבש בניצחון 4–0 על עירוני קריית שמונה במחזור הרביעי. הוא הפך לשחקן מוביל ושותף בכל דקת משחק של הקבוצה החל מהמשחק הראשון בעונה ועד למחזור ה-25, בו הוחלף בפעם הראשונה חמש דקות לפני סיום המשחק מול בני סכנין. בעונה זו זכה עם הקבוצה באליפות, כבש שמונה שערים, והיה מלך הבישולים של ליגת העל עם 11 בישולים.

ב-12 במרץ 2014, כשלושה חודשים לתום חוזהו במכבי תל אביב, האריך את חוזהו בשנה אחת עם אופציה לשנה נוספת. בעונת 2013/2014 כבש שני שערי ליגה וזכה עם הקבוצה באליפות שנייה ברציפות. בעונת 2014/2015 כבש ארבעה שערי ליגה, זכה עם הקבוצה באליפות שלישית ברציפות, וכן זכה עמה בגביע הטוטו ובגביע המדינה, לאחר שבמשחק הגמר כבש שער בניצחון 6–2 על הפועל באר שבע.

כשחקן מכבי תל אביב, חווה ראדי מספר פעמים התנכלויות על רקע גזעני מצד קומץ אוהדים של הקבוצה.

### הפועל באר שבע

ראדי במדי הפועל באר שבע, 2017
ב-12 ביולי 2015, לקראת עונת 2015/2016, חתם לשנתיים בקבוצת הפועל באר שבע. כעבור ארבעה ימים ערך את הופעת הבכורה שלו במועדון, כשפתח בהרכב במשחק שהסתיים בתיקו 1–1 מול תון במסגרת מוקדמות הליגה האירופית. ב-12 באוגוסט כבש את שערו הראשון במועדון, בניצחון 2–0 על הפועל כפר סבא במסגרת גביע הטוטו. במחזור הראשון בליגת העל נכנס ראדי כמחליף, וכבש את השער האחרון בניצחון 3–1 על עירוני קריית שמונה. בסך הכול כבש שישה שערי ליגה בעונה זו, ובסופה זכה עם הפועל באר שבע באליפות לאחר 40 שנה בהן לא זכתה הקבוצה בתואר זה.

בעונת 2016/2017 זכה עם הפועל באר שבע בתואר אלוף האלופים לאחר שניצחה 4–2 את מחזיקת הגביע מכבי חיפה. בנוסף, שיחק עמה במוקדמות ליגת האלופות ונשר עמה לשלב הבתים של הליגה האירופית, לאחר שהודחה בשלב הפלייאוף מול סלטיק הסקוטית. ב-3 בדצמבר 2016 כבש צמד ראשון במדי הפועל באר שבע, בניצחון 5–0 על מועדון ספורט אשדוד במסגרת ליגת העל, ובסך הכול כבש שמונה שערי ליגה בעונה זו. ב-28 בדצמבר סייע לבאר שבע לזכות בגביע הטוטו לאחר שכבש שער בניצחון 4–1 על עירוני קריית שמונה במשחק הגמר. ב-19 באפריל 2017 חתם לעונה נוספת בהפועל באר שבע, ובתום העונה זכה עם הקבוצה באליפות שנייה ברציפות.

בעונת 2017/2018 סבל מפיחות במעמדו בקבוצה אך שותף ב-32 משחקי ליגה בהם כבש שלושה שערים, וזכה עם הקבוצה באליפות שלישית ברציפות. ראדי הגיע להפועל באר שבע לאחר שזכה בשלוש אליפויות רצופות עם מכבי תל אביב, ובכך הפך לכדורגלן הראשון בישראל אשר זוכה בשש אליפויות רצופות. בתום העונה הסתיים חוזהו, והוא עזב את המועדון.

### החזרה לבני סכנין

ב-8 ביולי 2018 חזר לקדנציה שנייה בבני סכנין, וחתם לשנתיים במועדון. בעונת 2018/2019 כבש שני שערים ב-32 הופעות בליגת העל, ובסופה ירד עם קבוצתו לליגה הלאומית.

### מ.ס. כפר קאסם

ב-17 בינואר 2021 חתם במ.ס. כפר קאסם מהליגה הלאומית בישראל. ב-2 בינואר 2023 הגיע עם הקבוצה להסכמה על התרת חוזהו.

### הפועל נוף הגליל

ב-1 בפברואר 2023 חתם בהפועל נוף הגליל מהליגה הלאומית.

ב-10 בפברואר 2023, כבש ראדי את שער הבכורה שלו במדי הפועל נוף הגליל, במהלך משחק הליגה נגד הפועל עפולה.

קריירה בינלאומית
----------------

ראדי במדי נבחרת ישראל, 2012
ב-2 בספטמבר 2012 זומן לראשונה לסגל נבחרת ישראל הבוגרת. ב-11 בספטמבר ערך את הופעת הבכורה שלו בנבחרת, בהפסד הביתי 0–4 לנבחרת רוסיה במסגרת מוקדמות מונדיאל 2014. הבקיע את שערו היחיד במדי הנבחרת, כחודש לאחר מכן בניצחון 6–0 על נבחרת לוקסמבורג, ובסך הכל שותף בשבעה משחקים במהלך הקמפיין. את הופעתו האחרונה במדי נבחרת ישראל ערך ב-11 באוקטובר 2013, במשחק חוץ מול נבחרת פורטוגל שהסתיים בתיקו 1–1, במסגרת מוקדמות המונדיאל של אופ"א. בסך הכול, לזכותו עשר הופעות ושער אחד במדי הנבחרת.

תארים
-----

הפועל אשקלון
* גביע הטוטו (הליגה השלישית): 2004/2005

מכבי הרצליה
* גביע הטוטו: 2006/2007

מכבי תל אביב
* אליפות: 2012/2013, 2013/2014, 2014/2015
* גביע המדינה: 2014/2015
* גביע הטוטו: 2014/2015

הפועל באר שבע
* אליפות: 2015/2016, 2016/2017, 2017/2018
* אלוף האלופים: 2016, 2017
* גביע הטוטו: 2016/2017

תארים אישיים
* מלך הבישולים של ליגת העל: 2011/2012 (10 בישולים), 2012/2013 (11 בישולים)

קישורים חיצוניים
----------------

ויקישיתוף מדיה וקבצים בנושא **מהראן ראדי** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu
* דוד מרואני, הזידאן של סכנין, באתר הארץ, 23 בספטמבר 2011
* מיקי שורץ, נדב צנציפר, הפספוס של הפועל, ההצלחה של מכבי, באתר ynet, 7 בנובמבר 2012
* איציק יצחקי‏, הפרחים לג'ורדי: המעבר המוצלח של מהראן ראדי להפועל באר שבע, באתר וואלה!‏, 18 בדצמבר 2015

הערות שוליים
------------

1. ↑  דותן מלאך, ‏עדיין בועט: קבלן האליפויות של העשור הקודם בכדורגל לא הלך לשום מקום, בעיתון מקור ראשון, 9 באוגוסט 2020
2. ↑  שירלי בר דיין, ‏בלב הסערה: על התקופה הקשה של מהראן ראדי, באתר ערוץ הספורט, 30 ביולי 2014
3. ↑  אתר למנויים בלבד עירד צפריר, מהראן ראדי: "לראשונה היה לי שיקול רגשי בחתימת חוזה", באתר הארץ, 8 במאי 2017
4. ↑  עמית גולדשטיין‏, מהראן ראדי חתם לשלוש שנים בבני סכנין, באתר וואלה!‏, 8 ביוני 2011
5. ↑  מאדום לצהוב: מהראן ראדי חתם במכבי ת"א, באתר ynet, 1 ביולי 2012
6. ↑  ראדי סיכם על הארכת חוזה, 12 במרץ 2014, באתר מכבי תל אביב
7. ↑  נ. צנציפר, מ. שיינמן, קריאות גזעניות נגד ראדי באימון מכבי ת"א, באתר ynet, 3 באוגוסט 2014
8. ↑  חן מענית, ‏3 אוהדי מכבי ת"א נאשמים בקריאות גזעניות נגד מהראן ראדי, באתר גלובס, 20 בנובמבר 2014
9. ↑  אתר למנויים בלבד תמיר כהן, למה מהראן ראדי צריך לעזוב את מכבי תל אביב, באתר הארץ, 21 במאי 2013
10. ↑  ראדי חתם בב"ש: "הגעתי למקום בו רוצים אותי", באתר ynet, 12 ביולי 2015
11. ↑  הפועל באר שבע זכתה בגביע הטוטו אחרי 1:4 על עירוני קרית שמונה, באתר וואלה!‏, 28 בדצמבר 2016
12. ↑  חיים זלקאי, ‏‏מהראן ראדי סיכם לעונה נוספת בהפועל באר שבע, באתר ספורט1, 19 באפריל 2017
13. ↑  שי מוגילבסקי, רשמית: מהראן ראדי עוזב את הפועל באר שבע, באתר ynet, 28 במאי 2018
14. ↑  מיקי שורץ, עכשיו זה רשמי: ראדי חתם לשנתיים בסכנין, באתר ynet, 8 ביולי 2018
15. ↑  אסי ממן, ‏מהראן ראדי: הפתיע אותי שלא רצו בי בליגת העל, באתר ONE‏, 17 בינואר 2021
16. ↑  ממשיך לבעוט גם אחרי גיל 40: מהראן ראדי חתם בהפועל נוף הגליל, באתר וואלה!‏, 1 בפברואר 2023
17. ↑  ‏מהראן ראדי קיבל זימון בכורה לנבחרת ישראל, באתר ספורט1, 2 בספטמבר 2012